o spremembi Uredbe Sveta (EU) 2022/109 o določitvi ribolovnih možnosti za leto 2022 za nekatere staleže rib in skupine staležev rib, ki se uporabljajo za vode Unije in za ribiška plovila Unije v nekaterih vodah zunaj Unije

OBRAZLOŽITVENI MEMORANDUM

1.OZADJE PREDLOGA

•Razlogi za predlog in njegovi cilji

Uredba (EU) 2022/109 določa začasni celotni dovoljeni ulov (TAC) severne kozice (Pandalus borealis) v razdelku ICES 3a (Kattegat/Skagerrak) za obdobje od 1. januarja do 31. decembra 2022, do objave končnega mnenja ICES. Uredba 2022/109 določa tudi začasne nične TAC za papalino v razdelku ICES 3a (Kattegat/Skagerrak), razdelku 2a (Norveško morje) in podobmočju 4 (Severno morje) za obdobje od 1. julija 2022 do 30. junija 2023, do objave mnenja ICES. Poleg tega je bil z Uredbo (EU) 2022/109 določen začasni TAC za papalino v razdelkih ICES 7d in 7e (Rokavski preliv) za obdobje od 1. januarja 2022 do 30. junija 2022, do objave mnenja ICES.

O dokončnih ribolovnih možnostih za severno kozico v razdelku ICES 3a se dogovorita Unija in Norveška. Unija, Norveška in Združeno kraljestvo se dogovorijo o ribolovnih možnostih za papalino v razdelku ICES 3a, razdelku ICES 2a in na podobmočju ICES 4 za obdobje od 1. julija 2022 do 30. junija 2023. O dokončnih ribolovnih možnostih za papalino v razdelkih ICES 7d in 7e se dogovorita Unija in Združeno kraljestvo. Mnenje Mednarodnega sveta za raziskovanje morja (ICES) za navedene TAC je bilo objavljeno 9. maja. Ribolovne možnosti za navedene TAC so zato označene s „pm“, dokler ne bodo znani rezultati teh posvetovanj. Takoj ko bodo znani, bodo službe Komisije Svetu predložile delovne dokumente, v katerih bodo določene ustrezne ribolovne možnosti. Svet bi nato moral določiti ustrezne ribolovne možnosti.

Uredba (EU) 2022/109 določa nični TAC za sardona (Engraulis encrasicolus) na podobmočjih ICES 9 in 10 ter v vodah Unije območja Odbora za ribištvo za vzhodni srednji Atlantik (CECAF) 34.1.1 za obdobje od 1. julija 2022 do 30. junija 2023, do objave znanstvenega mnenja za navedeno obdobje. ICES bo svoje mnenje za stalež izdal šele junija 2022. Da bi se lahko do določitve dokončnega TAC na podlagi najnovejšega znanstvenega mnenja ribolovne dejavnosti nadaljevale, bi bilo treba na podlagi ulova v tretjem četrtletju leta 2021 določiti začasni TAC v višini 10 061 ton za julij, avgust in september 2022.

Ker zadevne države članice niso dosegle dogovora o ključu za končno dodelitev, je bil z Uredbo (EU) 2022/109 državam članicam za prvo polovico leta 2022 dodeljen začetni delež (50 %) kvote Unije za rumenoplavutega tuna (Thunnus albacares) na območju pristojnosti IOTC (Komisija za tune v Indijskem oceanu) za leto 2022.

O ključu za končno dodelitev kvote Unije za rumenoplavutega tuna na območju IOTC se morajo zadevne države članice še dogovoriti, preostali del navedene kvote Unije za leto 2022 pa je treba še dodeliti. Ribolovne možnosti za navedeni stalež so zato označene s „pm“, dokler se zadevne države članice ne dogovorijo o končni notranji dodelitvi znotraj Unije. Takoj ko bo izid razprav med zadevnimi državami članicami znan, bodo službe Komisije Svetu predložile delovni dokument, v katerem bodo določene ustrezne ribolovne možnosti. Svet bi nato moral določiti ustrezne ribolovne možnosti, preden se 30. junija 2022 konča obdobje uporabe prvotne dodelitve.

•Skladnost z veljavnimi predpisi s področja zadevne politike

Predlagani ukrepi so v skladu s cilji in pravili SRP ter so skladni s politiko Unije na področju trajnostnega razvoja.

•Skladnost z drugimi politikami Unije

Predlagani ukrepi so skladni z drugimi politikami Unije, zlasti s politikami na področju okolja.

2.PRAVNA PODLAGA, SUBSIDIARNOST IN SORAZMERNOST

•Pravna podlaga

Pravna podlaga tega predloga je člen 43(3) Pogodbe o delovanju Evropske unije.

Obveznosti Unije za trajnostno izkoriščanje živih vodnih virov izhajajo iz obveznosti, določenih v členu 2 Uredbe o SRP.

•Subsidiarnost

Predlog spada na področje izključne pristojnosti Unije, kot je določeno v členu 3(1)(d) Pogodbe o delovanju Evropske unije. Načelo subsidiarnosti se zato ne uporablja.

•Sorazmernost